Райнер Мария Рилке
XIII.Изпреварвай разлъката, нейната мъка е мнима…

Превод от немски: Петър Велчев, 1979

chitanka.info

Изпреварвай разлъката, нейната мъка е мнима,

като зима, която над твоето рамо вали.

Между зимите има една непреставаща зима,

но сърцето ти — щом презимува — ще спре да боли.

Вечно мъртъв бъди в Евридика — изкачвай се с лира

и, прославяйки, слизай в най-истинските си глъбини.

Бъди тук, между тленните, тук, дето всичко умира,

бъди чаша, която се счупва от туй, че звъни.

Ти бъди, но познай и закона на не-битието,

на безкрайното дъно, където трепери сърцето

и се сбъдва копнежът, макар и веднъж, но докрай.

Към запасите тихи на тази природа богата,

към съкровища, неизразими посредством числата —

причисли се ликуващ, и цифрата им зачертай!

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.